Il-Qorti tal-Appell Kriminali kkonfermat sentenza fil-konfront ta’ Prokuratriċi Legali billi l-istess Qorti kkundannata għal interdizzjoni ġenerali ta’ 10 snin u probation għal tliet snin wara li gidbet fuq żewġha. Juanita Fenech ta’ 58 sena, nstabet ħatja li għamlet rapport falz mal-Pulizija fuq żewġha biex b’hekk ħolqot traċċi ta’ reat meta taf li dan ma kienx seħħ. Mill-provi rriżulta li meta żewġha kien bil-liberta’ proviżorja hija għamlet rapport li huwa kien kiser kundizzjoni mogħtija mill-Qorti, dik li ma jersaqx lejha. Hi qalet li fil-fatt kien mar joffendiha ħdejn id-dar tagħha meta ma kienx il-każ għax fil-fatt hu kien miġbur id-dar flimkien mal-membri tal-familja tiegħu. Mix-xhieda tal-Ispettur Elton Talian ħareġ li fil-5 ta’ Novembru, 2010, Fenech mill-Floriana, għamlet rapport mal-Pulizija li żewġha mar wara l-bieb tad-dar matrimonjali tagħhom f’Ħ’Attard flimkien ma’ ħuh. Qalet li waqt li kienet qed toħroġ li skart fit-8.00 a.m. innutat karozza bajda tnaqqas il-veloċita’ u tieqaf ħdejha, fejn mit-tieqa żewġha Mario Fenech kellimha ħażin u anke qalilha li t-tifel ma kienx se jixhed. Skont hi fehemet li peress li Mario Fenech, jiġifieri żewġha kellu kundizzjoni mid-digriet mogħti mill-Qorti dwar il-ħelsien mill-arrest, li ma jistax jersaq lejha u lejn it-tifel tagħhom, kien semmielha l-fatt li mhux se jħalli lit-tifel jixhed. Il-Pulzija bdiet tinvestiga dan kollu imma Mario Fenech kien tenna li qabel it-8.20 a.m. kien għadu lanqas biss ħareġ mid-dar u dan seta’ jikkonfermah ħuh u l-membri tal-familja tiegħu. Dan peress li minħabba l-kundizzjonijiet mogħtija mill-Qorti huwa kien mar jgħix ma’ ħuh, l-mara ta’ ħuh u żewġt itfal tagħhom. Kulħadd xehed li dan kien għadu d-dar dak il-ħin. Mill-investigazzjoni tal-Pulizija, li raw filmati tas-CCTV fl-inħawi biex jaraw jekk Mario Fenech għaddhiex mill-inħawi u anke rapport dwar il-lokaliżazzjoni minn naħa tal-Vodafone, dawn kienu rriżultaw fin-negattiv. Ħareġ ukoll mix-xhieda tal-mara ta’ ħu Mario Fenech, dan kien għamel 17-il ġurnata l-ħabs qabel ma ngħata l-liberta’ proviżorja. Fis-sentenza tagħha l-Qorti tal-Appell qalet li l-Ewwel Qorti kienet korretta meta sabet lil Fenech ħatja ta’ kalunja meta kienet taf li hija marret tagħmel rapport quddiem awtorita’ pubblika, li żewġha kien kiser il-kundizzjoni tal-liberta’ proviżorja, meta taf li dak li qalet ma kienx minnu. Għal vittma deheret l-Avukat Kathleen Grima filwaqt li għal Juanita Fenech deher l-Avukat Joe Giglio.